Document ID: 31985R1172

*****
ΚΑΝΟΝΙΣΜΟΣ (ΕΟΚ) αριθ. 1172/85 ΤΟΥ ΣΥΜΒΟΥΛΙΟΥ
της 2ας Μαΐου 1985
για τη σύναψη της συμφωνίας υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας, αφενός, και της κυβέρνησης της Δανίας και της τοπικής κυβέρνησης των νήσων Φερόε, αφετέρου, σχετικά με την αλιεία του σολομού στα ύδατα των νήσων Φερόε
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι η Κοινότητα, αφενός, και η κυβέρνηση της Δανίας και η τοπική κυβέρνηση των νήσων Φερόε, αφετέρου, προέβησαν σε διαβουλεύσεις σχετικά με αλιευτικά θέματα κοινού ενδιαφέροντος·
ότι τα δύο μέρη συμφώνησαν ότι ο Οργανισμός για τη Διατήρηση του Σολομού του Βόρειου Ατλαντικού (NASCO) αποτελεί το κατάλληλο πλαίσιο για τη ρύθμιση της αλιείας σολομού στην αλιευτική ζώνη των νήσων Φερόε·
ότι οι αρχές των νήσων Φερόε επιβεβαιώσαν ότι θα συνεργασθούν με την Κοινότητα κατά την ετήσια σύνοδο του NASCO, το 1985, με προοπτική τη θέσπιση ρυθμιστικών μέτρων για τον καθορισμό ποσόστωσης όσον αφορά τα αλιεύματα στην αλιευτική ζώνη των νήσων Φερόε, κατά την περίοδο που αρχίζει την 1η Οκτωβρίου 1985 και λήγει στις 31 Μαΐου 1986·
ότι τα συμβαλλόμενα μέρη συμφώνησαν να προβούν σε περαιτέρω διαβουλεύσεις, αν ο NASCO δεν θεσπίσει κατάλληλα ρυθμιστικά μέτρα·
ότι στο τέλος των διαβουλεύσεων τους οι δύο αντιπροσωπείες μονόγραψαν συμφωνία υπό μορφή ανταλλαγής επιστολών·
ότι είναι προς το συμφέρον της Κοινότητας η έγκριση της συμφωνίας αυτής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η συμφωνία υπό μορφή ανταλλαγής επιστολών μεταξύ της Ευρωπαϊκής Οικονομικής Κοινότητας, αφενός, και της κυβέρνησης της Δανίας και της τοπικής κυβέρνησης των νήσων Φερόε, αφετέρου, σχετικά με την αλιεία του σολομού στα ύδατα των νήσων Φερόε, εγκρίνεται εξ ονόματος της Κοινότητας.
Το κείμενο της συμφωνίας επισυνάπτεται στον παρόντα κανονισμό.
Άρθρο 2
Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να υπογράψουν τη συμφωνία δεσμεύοντας την Κοινότητα.
Άρθρο 3
Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 2 Μαΐου 1985.

Labels: 18
15
6